ไทยวิวัฒน์หวั่นบริการห่วยปีนี้ขอโตแค่10%
ประกันภัยไทยวิวัฒน์ หดเป้าโตแค่ 10% เกรงบริการไม่ดี มีผลเสียย้อนกลับ
9 ม.ค. 2556

ประกันภัยไทยวิวัฒน์ หดเป้าโตแค่ 10% เกรงบริการไม่ดี มีผลเสียย้อนกลับ 
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ เปิดเผยว่า ในปีนี้บริษัทตั้งเป้าการเติบโตไว้ที่ 10% ซึ่งอาจต่ำกว่าอุตสาหกรรมที่คาดว่าจะเติบโตประมาณ 15% เนื่องจากบริษัทกังวลว่าหากมีการขยายตัวที่มากเกินตัว อาจมีปัญหาเรื่องการบริการลูกค้า และส่งผลเสียกลับมายังบริษัทได้
อย่างไรก็ตาม ในปีที่ผ่านมาบริษัททำเบี้ยได้ 2,650 ล้านบาท เติบโตถึง 20% และเป็นปีที่มีกำไรดีที่สุดเป็นประวัติศาสตร์ของบริษัท ซึ่งเป็นผลมาจากโครงการรถคันแรก ผลตอบแทนจากการลงทุนที่ได้ประมาณ 8-9% และได้มากกว่าปี 2554 ที่ทำได้ 60 ล้านบาท
นอกจากนี้ บริษัทสามารถลดค่าใช้จ่ายลงได้ 2-3% คุมไว้ไม่ให้เกิน 15% ตามเป้าหมาย จากเดิมเมื่อปี 2554 ค่าใช้จ่ายอยู่ที่ 17-18% แม้ปีที่ผ่านมาจะใช้งบประมาณไป 30 ล้านบาท เพื่อปรับฐานเงินเดือนขั้นต่ำเป็น 1.5 หมื่นบาทก็ตาม แต่ใช้วิธีเพิ่มประสิทธิภาพการทำงานให้มากขึ้นแทน
สำหรับแผนตลาดในปีนี้ จะปรับลดสัดส่วนเบี้ยประกันรถยนต์ให้เหลือ 75% และเบี้ยที่ไม่ใช่รถยนต์ หรือนันมอเตอร์ 25% เพื่อให้เกิดความสมดุล ซึ่งต้องใช้เวลาในการพัฒนาด้านพนักงานเคลมมารองรับด้วย จากปีก่อนเบี้ยรถยนต์อยู่ที่ 80% ซึ่งก็ต้องเติบโตไปพร้อมกับตลาดรถยนต์ และเบี้ยนันมอเตอร์ 20%